# **DECIZIA ETAPEI DE ÎNCADRARE**

## Nr. din .07.2020

Ca urmare a solicitării de emitere a acordului de mediu adresate de **SC Maspex Romania SRL** cu sediul în orașul Vălenii de Munte, str. Ștefan cel Mare, nr. 38-40,jud. Prahova, înregistrată la APM Suceava cu nr. 3933 din 13.04.2020, în baza:

* **Legii nr. 292/2018** privind evaluarea impactului anumitor proiecte publice şi private asupra mediului;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**, cu modificările şi completările ulterioare,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 26.06.2020, că proiectul **“Construire hală industrială, stație stocare apă*”*** propus a fi amplasat în mun. Vatra Dornei, str. Roșu, nr. 99, jud. Suceava nu se supune evaluării impactului asupra mediului, nu se supune evaluării adecvate şi nu se supune evaluării asupra asupra corpurilor de apă.

 Justificarea prezentei decizii:

 **I.** Motivele pe baza cărora s-a stabilit neefectuarea evaluării impactului asupra mediului sunt următoarele:

**a)**- *dimensiunea şi concepţia întregului proiect-* proiectul se încadrează în prevederile Legii nr. 292/2108 privind evaluarea impactului anumitor proiecte publice şi private asupra mediului anexa 2, pct. 10, lit. a;

Conform criteriilor de selecţie din Anexa 3 la Legea nr. 292/2018 privind evaluarea impactului anumitor proiecte publice şi private asupra mediului;

**1.Caracteristicile proiectului**

Datorită creșterii cerinței de produse asigurate de S.C.MASPEX ROMANIA S.R.L., este necesară extinderea capacității de producție și, implicit, a capacității de depozitare din incinta Fabricii de îmbuteliere din mun. Vatra Dornei, Str. Roșu.

Astfel se propune a se realiza o nouă unitate de tratare a apei și a unei noi platforme de depozitare a apei captate și tratate, pe un teren adiacent unității existente de producție, pentru care se vor realiza: instalații sanitare interioare și exterioare, instalații interioare de încălzire, instalații interioare și exterioare de canalizare ape pluviale.

Ternul pe care se va realiza hala industrială împreună cu clădirea socială tehnică și cu instalațiile interioare, precum și zonele de manevră-depozitare împreună cu căile de acces și parcarea pentru autoturismele personale, se află în vecinătatea directă a fabricii de producție existente și aparține de SC MASPEX ROMANIA S.R.L.

Lucrările propuse constau în:

- construire hală industrială împreună cu clădirea socială și tehnică, respectiv cu instalațiile interioare și exterioare necesare. În hală se dorește instalarea unei tehnologii de tratare a apei, în completarea și continuarea funcțiilor fabricii de apă minerală deja existente.

Clădirea proiectată se compune din două părți: o hală industrială cu un singur spațiu și o parte socială și tehnică separată din punct de vedere al protecției anti-incendiu( regim de înălțime maxim D+P+2E+M ) pentru deservirea halei industriale.

 - Hală industrială Sc= 1490,0 mp

 - Clădire socio-tehnică Sc= 537,0 mp

 - Platformă depozit apă, formată din: - 16 rezervoare cu V= 100 mc fiecare-stocare apă la surse;

 - 6 rezervoare cu V= 210 mc fiecare-stocare apă tratată;

Stație de epurare

Stația de epurare propusă este tip AS-VARIOcomp 20K, cu un debit zilnic de ape uzate Q = 3 m3/zi. După epurare apele vor fi dirijate către rețeaua de ape pluviale existentă către căminul CR existent, apoi evacuate în emisar râul Dorna, prin rețeaua de evacuare existentă.

Fundații rezervoare înmagazinare apă

Fundații rezervoare - lungime 50,5 m şi lățime 30,0 m, din beton armat.

Pe aceasta platforma se vor monta 16 rezervoare ce vor avea un volum ce 100 mc/fiecare pentru stocare apa de la surse, respectiv 6 rezervoare ce vor avea un volum ce 210 mc/fiecare pentru stocare apa tratată. Aceste rezervoare vor fi metalice, izolate termic și vor fi montate cu ajutorul macaralei pe plăcuțele metalice înglobate în fundații.

Alimentare cu apă pentru consum menajer a clădirilor proiectate se va realiza prin racord la rețeaua de alimentare cu apă din incinta existentă, racordată la rețeaua orășenească.

Alimentarea cu apă în scop tehnologic a clădirilor proiectate se va realiza prin racord la rețeaua de alimentare cu apă din incinta existentă. Pe racordul din căminul de conectare va fi instalat un sistem de contorizare apă cu supapă anticontaminare pentru a controla consumul de apă din clădirea proiectată.. Alimentarea cu apă se va realiza prin racord la rețeaua de alimentare cu apă orășenească.

Apele uzate menajere rezultate de la noua investiție vor fi evacuate printr-o rețea de canalzare nouă și dirijate către noua stație de epurare.

Apele uzate tehnologice rezultate din fluxul tehnologic de la rezervoarele de stocare apă tratată vor fi preluate de o rețea din PVC cu Dn= 160 mm, colectate într-un bazin cilindric, îngropat cu V= 100 mc. Supraplinul va fi dirijat către rețeaua de ape pluviale existentă, către căminul CR existent, apoi evacuate în emisar râul Dorna, prin rețeaua de evacuare existentă.

Apele pluviale**:** - de pe clădiri vor fi colectate cu ajutorul sistemelor de burlane de scurgere, din oțel, cu un diametru de 125 mm, iar pentru drenarea drumurilor și a suprafețelor pavate au fost proiectate canale de intrare din beton, cu decantoare și coșuri. Sistemul de canalizare al apei pluviale este proiectat din țevi cu mufă pentru canalizare PVC cu diametre cuprinse între 160 și 400 mm. Sistemul de canalizare a apelor pluviale va fi instalat astfel încât să se garanteze evacuarea gravitațională a apelor pluviale cu căderi care să asigure asigură autocurățarea conductelor. Ape pluviale vor fi colectate în rezervoare de retenție, subterane cu o capacitatea de stocare totală de aproximativ 58 mc. Supraplinul v-a fi dirijat pe rețeaua de ape pluviale, existentă, către căminul CR, existent, apoi evacuat în emisar râul Dorna, prin rețeaua de evacuare existentă.

**b**) *cumularea cu alte proiecte existente şi/sau aprobate*:- nu este cazul.

**c)** *utilizarea resurselor naturale, în special a solului, a terenurilor, a apei şi a biodiversităţii*: suprafeţele de teren afectate de lucrări vor fi aduse, la finalizarea lucrărilor, la starea iniţială;

**d**) *cantitatea şi tipurile de deşeuri generate/gestionate*: deşeurile menajere şi reciclabile, vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

**e)** *poluarea şi alte efecte negative*: în perioada lucrărilor de execuţie va fi generat zgomot şi pulberi de către utilajele şi mijloacele de transport, dar impactul va fi nesemnificativ, fiind pe perioadă scurtă, pe timp de zi;

 **f)** *riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform cunoştinţelor ştiinţifice*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate.

 **g)** *riscurile pentru sănătatea umană*: nu este cazul.

 **2. Localizarea proiectului**

a) *utilizarea actuală şi aprobată a terenurilor*: conform Certificatului de Urbanism nr. 64 din 16.05.2019 eliberat de Primăria mun. Vatra Dornei, terenul este situat în intravilanul localităţii.

b) *bogăţia, disponibilitatea, calitatea şi capacitatea de regenerare relative ale resurselor naturale ( inclusiv solul, terenurile, apa şi biodiversitatea) din zonă şi din subteranul acesteia*: nici unul din criteriile enumerate nu vor fi afectate de implementarea proiectului propus.

c) *capacitatea de absorbţie a mediulu naturali,acordându-se o atenţie specială următoarelor zone*:

i) zonele umede, zone riverane, guri ale râurilor – nu este cazul;

ii) zonele costiere şi mediul marin – nu este cazul;

iii) zonele montane şi forestiere – nu este cazul;

iv) arii naturale protejate de interes naţional, comunitar, internaţional – nu este cazul;

v) zone clasificate sau protejate confrom legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional-Secţiunea a-III-a zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – nu este cazul;

viii) peisaje şi situri importante din punct de vedere istoric, cultural sau arheologic – nu este cazul;

  **3. Tipurile şi caracteristicile impactului potenţial**

a). *importanţa şi extinderea spaţială a impactului (zona geografică şi dimensiunea populaţiei care poate fi afectată)* – lucrările nu vor avea un impact negativ semnificativ asupra factorilor de mediu şi nu vor crea un disconfort pentru populaţie pe perioada execuţiei lucrărilor sau în funcţionare ulterioară;

b) *natura impactului*- va fi cauzat de lucrările de terasamente şi construcţii, cu un impact redus asupra mediului,

c)*. natura transfrontieră a impactului* – lucrările propuse nu au efecte transfrontieră;

d*). intensitatea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

e). *probabilitatea impactului* – impact redus, pe perioada de execuţie şi în perioada de funcţionare a obiectivului;

f). *debutul, durata, frecvenţa şi reversibilitatea preconizate ale impactului* – impact redus, pe perioada de execuţie şi în perioada de funcţionare a obiectivului, cu reversibilitate certă;

g).*cumularea impactului cu impactul altor proiecte existente şi/sau aprobate*- în zona respectivă se află în faza de proiectare o componentă a proiectului \**Dezvoltarea infrastructurii de apă şi apă uzată din judeţul Suceava în perioada 2014-2020\* ;* lucrările sunt de acelaşi tip, iar impactul cumulat, chiar dacă s-ar desfăşura simultan, nu ar fi unul semnificativ;

h). *posibilitatea de reducere efectivă a impactului-* prin utilizarea de tehnologii curate, cu impact cât mai redus asupra factorilor de mediu şi asupra populaţiei;

 **II**. Motivele pe baza cărora s-a stabilit neefectuarea evaluării adecvate sunt următoarele:

- nu este cazul, amplasamentul proiectului nefiind situat în arii naturale protejate;

 **III.** Motivele pe baza cărora s-a stabilit neefectuarea evaluării impactului asupra corpurilor de apă, autoritatea competentă în domeniul gospodăririi apelor Sistemul de gospodărire a apelor Suceava eliberând Avizul de gospodărire a apelor nr. 32 din 05.06.2020.

Indicatorii de calitate ai apelor uzate epurate deversate din staţia de epurare trebuie să se încadreze în limitele impuse prin HG nr. 352/2005, anexa nr. 3, tabelul nr. 1:

* pH = 6,5- 8,5 unit. pH
* suspensii = 35 mg/l
* CCO-Cr = 125 mg/l
* CBO5 = 25 mg/l
* Subst. extractibile= 20 mg/l
* Detergenţi= 0,5 mg/l
* Reziduu filtrat= 2000 mg/l
* Azot amoniacal= 2 mg/l

Condiţiile de realizare a proiectului:

1. Se vor respecta prevederile avizului de gospodărire a apelor nr. 32 din 05.06.2020, eliberat de Sistemul de Gospodărire a Apelor Suceava.
2. Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 64 din 16.05.2019 eliberat de Primăria mun. Vatra Dornei;
3. Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;
4. Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă;
5. Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;
6. Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.
7. La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.

 La finalizarea proiectului, titularul va informa Agenția pentru Protecția Mediului Suceava. APM va efectua un control de specialitate pentru verificarea respectarii prevederilor deciziei etapei de incadrare, conform art. 43 al. 3) din Legea nr. 292/2018 privind evaluarea impactului anumitor proiecte publice și private asupra mediului. Procesul-verbal se anexează și face parte integrantă din procesul-verbal de recepție la terminarea lucrărilor.

 Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

 Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor <LLNK 12004 554 12 2N1 0 47>Legii contenciosului administrativ nr. 554/2004, cu modificările şi completările ulterioare.

 Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

 Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

 Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

 Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

 Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale <LLNK 12004 554 12 2N1 0 18>Legii nr. 554/2004, cu modificările şi completările ulterioare.

**p.DIRECTOR EXECUTIV,**

**Maria Mădălina NISTOR**

|  |  |
| --- | --- |
| **p.Şef Serviciu****Avize, Acorduri, Autorizaţii,Adina HOBJILĂ** | **p.Şef Serviciu****Calitatea Factorilor de Mediu,Anca IONCE** |
| **Întocmit,cons. Doru COJOCARU** |  |